ANC omhels die privaat sektor as redder - Solidariteit WêreldSolidariteit Wêreld
Tuis › Mediaverklarings › ANC omhels die privaat sektor as redder
Vrydag | 04 Oktober | 2019
Solidariteit het vandag die aankondiging van die ANC se nasionale uitvoerende komitee (NUK) om ʼn groter fokus op die privaat sektor as redder van die ekonomie te plaas, verwelkom.
Die NUK het die media Woensdag ingelig oor die uitkoms van sy onlangse vergadering wat gefokus het op die stand van die ekonomie, en meer spesifiek dié van staatsentiteite, Die NUK het onder meer aangekondig dat ʼn groter fokus op die privaat sektor nodig is om die ekonomie te red.
In sy reaksie op die aankondiging het Connie Mulder, hoof van die Solidariteit Navorsingsinstituut, gesê: “Solidariteit is lankal van mening dat geen inmenging die beste vorm van inmenging deur ʼn regering in ʼn ekonomie is. Daarom is dit vir ons bemoedigend dat die ANC ideologies in die rigting van die vrye mark, waar welvarende lande reeds is, beweeg.”
Mulder spreek egter sy kommer daaroor uit dat minister Mboweni se ekonomiese plan na die SAKP en Cosatu vir “verryking” gestuur gaan word: “Kommunisme het nog niks waaraan dit geraak het, verryk nie, maar het dit veel eerder verarm. Ons doen ʼn beroep op die ANC om nie die plan af te water om aan ideoloë se eise te voldoen nie. Die ANC moet veel eerder die noodkreet van die res van Suid-Afrika, wat ekonomies in ʼn doodloopstraat is, aanhoor.”
Met spesifieke verwysing na die Suid-Afrikaanse Lugdiens (SAL) het Mulder verduidelik: “Die posisie rondom die gedeeltelike of volledige privatisering van staatsentiteite is ʼn standpunt wat Solidariteit lank reeds huldig. Aandrang op ʼn strategiese ekwiteitsvennoot was een van ons aanvanklike vereistes wat aan mnr. Jarana, voormalige uitvoerende hoof van die SAL, gestel is en is ook in ons huidige sakereddingsplan vir die SAL vervat. Ons is van mening dat sake in die hande van sakelui gelaat moet word en dat burokrate sover as moontlik daarvan moet wegbly. Gedeeltelike of volledige privatisering het met Telkom gewerk en sal met ander staatsentiteite werk, mits die regering dit met die nodige erns aanpak.”
Mulder wys egter daarop dat daar ʼn wesenlike verskil tussen woorde en dade is. “Hoewel dit bemoedigend is dat minister Gordhan en die nuwe direksie in hierdie rigting begin beweeg, sal ons dit eers glo wanneer ons dit sien.”
Ten slotte beklemtoon Mulder hoe wesenlik dié beleidskuif vir die ANC is: “Dit lyk asof pres. Ramaphosa en min. Mboweni die erns van ons ekonomiese werklikheid besef. Die groot vraag is egter of hulle daarin sal slaag om hul kamerade, wat rustig op die soustrein ry, daartoe sal kry om dit ook so in te sien. Hoewel Suid-Afrika wéét dat radikale ekonomiese ingryping nodig is, moet die ANC nog ʼn wakker skrik wat ekonomiese beleid betref.”
Donderdag | 20 Februarie | 2020
Dryf dié uittog die onderwysstelsel tot rommelstatus?